**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 29.01.2023, ora 08.00 – 30.01.2023, ora 08.00**

1. ***SITUAŢIA HIDROMETEOROLOGICĂ***

**1. Situația și prognoza hidro pe râurile interioare şi Dunăre din 30.01.2023, ora 07.00**

**RÂURI**

**Debitele au fost în scădere,** exceptând râurile din Dobrogea şi bazinele hidrografice: Siret, Prut, bazinele superioare și mijlocii ale Oltului și Argeșului, unde au fost staționare, iar pe cursurile inferioare ale Vedei, Neajlovului, Argeșului și Ialomiței au fost în creștere datorită propagării.

Debitele se situează în general la valori în jurul și peste mediile multianuale lunare, exceptând râurile din bazinele hidrografice: Neajlov, Rm. Sărat, bazinele inferioare ale Bistriței, Trotuşului, cursul mijlociu și inferior al Prutului și afluenții acestuia și râurile din Dobrogea, unde se situează între 30-80% din normalele lunare şi mai mici (sub 30% din normalele lunare) pe râurile din bazinele hidrografice: Bârlad şi Jijia.

Formațiunile de gheață (gheață la mal, năboi, pod de gheață), existente pe majoritatea râurilor din Moldova și în bazinele superioare ale Mureșului și Oltului au fost în extindere și intensificare.

Se situează **peste COTA DE ATENȚIE râul Moravița la stația hidrometrică Moravița (250+36) – jud. TM, sector înndiguit.**

 **Debitele vor fi în general în scădere,** exceptând râurile din bazinele hidrografice: Argeș, Siret, Prut, bazinul superior și mijlociu al Oltului și pe cele din Dobrogea unde vor fi staționare.

Formațiunile de gheață (gheață la mal, năboi, pod de gheață), existente vor fi în extindere şi intensificare şi îşi vor face apariția şi pe alte râuri din zonele montane din nordul şi centrul țării.

Se va situa **peste COTA DE ATENȚIE râul Moravița la stația hidrometrică Moravița (250+10) – jud. TM, sector înndiguit.**

**DUNĂRE**

**Debitul** la intrarea în ţară (secţiunea Baziaş) în intervalul 29.01.2023 – 30.01.2023 **a fost în scădere,** având valoarea **de** **9000 m3/s**, peste media multianuală a lunii **ianuarie (4950 m3/s).**

În aval de Porţile de Fier debitele au fost în scădere pe sectorul Gruia – Calafat și în creștere pe sectorul Bechet – Tulcea.

**Debitul la intrarea în ţară (secţiunea Baziaş) va fi în scădere (8800 m3/s).**

În aval de Porţile de Fier debitele vor fi în scădere pe sectorul Gruia – Calafat, relativ staţionare pe sectorul Bechet – Corabia și în creștere pe sectorul Tr. Măgurele – Tulcea.

**2.** **Situația meteorologică în intervalul 29.01.2023, ora 09.00 – 30.01.2023, ora 06.00**

**ÎN ŢARĂ**

**Vremea a fost normală din punct de vedere termic** în cea mai mare parte a teritoriului. Cerul a fost temporar noros în Oltenia, nordul Banatului și Carpații Meridionali, noaptea în Moldova, iar în rest acoperit. Au fost precipitații slabe predominant sub formă de ninsoare pe arii relativ extinse în Dobrogea și Muntenia, ninsoare pe supafețe mici la munte, iar în jumătatea de nord a Moldovei și izolat în Transilvania și în Banat mixte. În județele Neamț, Ialomița, Dâmbovița și Sibiu, acestea au determinat depuneri de polei. Vântul a suflat slab și moderat, temporar cu intensificări, ziua, în Dobrogea, estul extrem al Munteniei și nord-vestul Olteniei, unde la rafală s-au atins viteze în general de 45...55 km/h, dar și pe crestele Carpaților Meridionali și Orientali, vitezele cele mai mari fiind de 70...75 km/h. Izolat zăpada a fost spulberată la munte la altitudini mari, dar și în sudul Dobrogei. Este strat de zăpadă la munte, unde măsura, în platformele stațiilor meteorologice, până la 55 cm în Munții Făgăraș și Bucegi, pe arii extinse în Muntenia, Moldova și jumătatea de sud-est a Transilvaniei (până la 30...31 cm) și în Dobrogea (până la 15 cm), pe alocuri în Oltenia, sudul Banatului, și Maramureș (până la 6...8 cm). Temperaturile maxime s-au încadrat între -3 grade la Joseni și Dumbrăvița de Codru și 8 grade la Drobeta-Turnu Severin. La ora 6 se înregistrau valori termice cuprinse între -10 grade la Bacău și Târgu Ocna și 2 grade la Bechet, Calafat și Drobeta-Turnu Severin. Pe alocuri, dimineața și noaptea a fost ceață, în sud-vestul, sudul și centrul teritoriului.

*Observație: de ieri dimineață de la ora 6 au fost în vigoare 9 atenționări cod galben pentru fenomene meteorologice periculoase imediate, emise după cum urmează: 5 de către CNPM pentru Muntenia, 3 de către SRPV Craiova și 1 de către SRPV Sibiu.*

**LA BUCUREŞTI**

**Vremea s-a menținut închisă** și trecător a nins slab în primele ore ale intervalului și din nou noaptea. Vântul a suflat slab până la moderat. Temperatura maximă a fost de 1...2 grade. La ora 6 se înregistra -1 grad.

 **3. Prognoza meteorologică în intervalul 30.01.2023, ora 09.00 – 31.01.2023, ora 09.00**

**ÎN ŢARĂ**

**Valorile termice se vor situa în jurul mediilor multianuale.** Cerul va fi temporar noros în regiunile estice și mai mult noros în rest. Cu precădere seara și noaptea va ninge în Crișana, Transilvania, Maramureș, la munte, local în Banat, Moldova, pe arii restrânse în Muntenia și Dobrogea și cu totul izolat posibil în nordul Olteniei. Trecător, în vestul, în extremitatea de nord-vest a țării și pe litoral vor fi și precipitații slabe sub formă de lapoviță și ploaie, ce vor putea favoriza depuneri de polei. Local, la munte și în Maramureș, ninsorile vor fi în general moderate cantitativ. Vântul se va intensifica la munte, în special în zona înaltă, unde seara și pe parcursul nopții va atinge viteze de 70...90 km/h, viscolind și spulberând zăpada, iar în rest va sufla slab și moderat, trecător cu unele intensificări în nord-vestul, centrul și sud-vestul teritoriului. Temperaturile maxime se vor încadra între -4 și 5 grade, iar cele minime între -8 și 1 grad.

**LA BUCUREŞTI**

**Valorile termice se vor situa în jurul normelor specifice datei.** Cerul va fi mai mult noros și cu o probabilitate mai mare dimineața și noaptea, va ninge slab. Vântul va sufla slab până la moderat. Temperatura maximă va fi de 1...2 grade, iar cea minimă de -3...-2 grade.

**4. Buletin nivometeorologic pentru perioada 28.01.2023 ora 20 - 30.01.2023 ora 20, la altitudini de peste 1800 m**

**Fenomene meteo predominante: Ninsori moderate la început în Bucegi, apoi slabe. Ger**

**noaptea pe creste.**

**Principalele mecanisme ce conduc la declanșarea avalanșelor: Zăpadă umedă**

**TABEL RISCURI DE AVALANŞE**

|  |  |  |
| --- | --- | --- |
| ***Masive:*** | ***PESTE 1800 m*** | ***SUB 1800 m*** |
| **CARPAȚII MERIDIONALI** | **RISC ÎNSEMNAT (3)** | **RISC ÎNSEMNAT (3)** |
| **MUNŢII BUCEGI** | **RISC MARE (4)** | **RISC ÎNSEMNAT (3)** |
| **MUNȚII RODNEI** | **RISC MODERAT (2)** | **RISC MODERAT (2)** |
| **CĂLIMANI-BISTRIȚEI** | **RISC MODERAT (2)** | **RISC MODERAT (2)** |
| **MUNȚII CEAHLĂU**  | **RISC MODERAT (2)** | **urme** |
| **Munții Vlădeasa** | **RISC REDUS (1)** | **urme** |

**Evoluția vremii în intervalul 27-28.01.2023**

Vremea a fost în general închisă. Cerul a fost mai mult noros și a nins în toate masivele, slab în Apuseni, moderat în Meridionali şi Orientali şi însemnat în Bucegi. Vântul a suflat slab şi moderat la altitudini mai joase, cu intensificări de 60-70 km/h pe crestele din Meridionali şi Orientali, unde izolat a spulberat zăpada, depunând-o în zonele adăpostite și pe văi. Local s-a semnalat ceață asociată pe creste izolat cu chiciură. Stratul de zăpadă a crescut în general cu 15-30 cm în Bucegi, local 10-15 cm în partea centrală a Carpaţilor Meridionalilor şi în sudul Orientalilor și cu până la 8 cm în vestul Meridionalilor, Apuseni şi nordul Orientalilor.

**În data de 28.01.2023, la ora 14:** stratul de zăpadă de pe platformele stațiilor meteorologice măsura:

**Carpaţii Meridionali:** 153 cm la Vf. Omu, 140 cm la Bâlea-Lac, 71 cm Vf. Țarcu, 70 cm la Sinaia-1500, 36 cm la Păltiniș, 29 cm la Parâng, 28 cm la Predeal şi Fundata

**Carpaţii Orientali:** 71 cm la Vf. Călimani, 35 cm la Vf. Iezer, 31 cm la Vf.Lăcăuți, 34 cm la Bucin, 29 cm la Penteleu, 18 cm la Ceahlău-Toaca

**Carpaţii Occidentali:** 17 cm la Băișoara, 15 cm la Vf. Vlădeasa, 8 cm la Semenic, 2 cm Stâna de Vale.

**Prognoza vremii în intervalul 28.01.2023, ora 20:00-30.01.2023, ora 20:00:**

Cerul va fi temporar noros. Va mai ninge moderat (cu depunere de până la 15-20 de cm) în această noapte în zona Carpaţilor de Curbură, iar în restul masivelor local va mai ninge dar slab. Vântul va sufla slab şi moderat, cu intensificări temporare de 50-65 km/h pe crestele din Carpaţii de Curbură, viscolind zăpada și scăzând vizibilitatea. La sfârşitul intervalului va creşte în intensitate.

Temperaturi prognozate în intervalul 28.01.2023 ora 20 - 30.01.2023 ora 20:

**Peste 1800 m:**

**temperaturi minime**: -15 la -10 grade

**temperaturi maxime**: -10 la -6 grade

**Sub 1800 m:**

**temperaturi minime**: -10 la -7 grade

**temperaturi maxime**: -6 la -3 grade

**Vânt la peste 2000 m**: din sector predominant nordic în această noapte, apoi în rotire din nord-vest, devenind predominant vestic spre sfârşitul intervalului, când va creşte în intensitate,

**Izoterma de 0 grade:** între 200-600 m în Apuseni şi Meridionali şi între 100 - 300 metri în Orientali, în creştere uşoară la sfârşitul intervalului.

**Evoluția stratului de zăpadă și a riscului de avalanșă**

**Carpații Meridionali:** **RISC 3 - ÎNSEMNAT**

La peste 1800 m, zăpada proaspătă de 10-15 cm depusă în ultimele 24 de ore este ușoară, cu coeziune scăzută între cristale, dar și față de stratul aflat dedesubt. În zona crestelor sunt formate plăci de vânt, iar pe văi sau și în zonele adăpostite sunt acumulări mari de zăpadă. Stratul mai vechi, aflat dedesubt, este format din zăpadă întărită, având intercalate cruste de gheață.

Temperaturile coborâte vor încetini transformările cristalelor de zăpadă deja existente, care nu își vor modifica esențial structura. Pe pantele suficient de înclinate se pot declanșa avalanșe, izolat şi spontane, de dimensiuni medii, prin alunecarea zăpezii nou depuse peste straturile mai vechi și izolat dislocarea acestora sau ruperea și alunecarea plăcilor de vânt din apropierea crestelor, riscul fiind amplificat la supraîncărcări.

În zona 1500-1800 m, stratul de zăpadă nou-depus a crescut, astfel încât, pe pantele înclinate, zăpada proaspătă va putea aluneca peste stratul mai vechi şi stabilizat, ducând la declanșarea de avalanșe dimensiuni mici și medii, riscul declanșării fiind amplificat la supraîncărcări.

**Munţii Bucegi:** **RISC 4 - MARE**

În ultimele 24 ore s-au acumulat 15-30 cm de zăpadă proaspătă cu coeziune scăzută între cristale, dar și față de stratul aflat dedesubt. În zona crestelor sunt formate plăci noi de vânt, iar pe văi și în zonele adăpostite sunt troiene şi acumulări mari de zăpadă. Stratul mai vechi, aflat dedesubt, este format din zăpadă întărită, având intercalate cruste de gheață. Va continua să ningă cu depunere de încă 10-15 cm de zăpadă proaspătă pulver.

Pe pantele suficient de înclinate se pot declanșa avalanșe spontane, de dimensiuni medii, prin alunecarea zăpezii nou depuse peste straturile mai vechi și izolat dislocarea acestora sau ruperea și alunecarea plăcilor de vânt din apropierea crestelor, riscul fiind amplificat la orice supraîncărcări.

Şi sub 1800 m, stratul de zăpadă a crescut. Astfel pe pantele înclinate, zăpada proaspătă va putea aluneca uşor peste stratul mai vechi şi stabilizat, ducând la declanșarea de avalanșe dimensiuni mici și medii, riscul declanșării fiind amplificat la supraîncărcări.

**Munţii Rodnei:** **RISC 2 – MODERAT**

Zăpada căzută în ultima săptămână s-a mai tasat, iar peste aceasta s-a depus un strat relativ căzut de zăpadă proaspătă, ușor consolidată. O mare parte din zăpadă a fost însă spulberată și depusă pe văi, unde sunt acumulări importante, iar pe versanți sunt formate plăci de vânt. Stratul vechi de zăpadă, este ușor compactat, având cruste subțiri de gheață în interior. Pe văile unde sunt depozite mari de zăpadă, se pot declanșa avalanșe de dimensiuni medii, prin alunecarea stratului recent depus de la suprafață sau prin ruperea plăcilor de vânt, riscul fiind amplificat la supraîncărcări.

La altitudini mai mici de 1800 de metri, stratul de zăpadă a crescut. Pe văile unde vântul a creat acumulări mai importante de zăpadă vor fi condiții pentru producerea unor avalanșe de dimensiuni mici și medii.

**Munţii Călimani-Bistriţei:** **RISC 2 – MODERAT**

La peste 1800 metri, stratul de zăpadă nou-depus de la suprafață a continuat să crească în general până la 10 cm. Vântul a spulberat o parte din zăpadă, care a fost depusă pe văi, unde s-au format acumulări mai importante, iar pe versanți sunt formate plăci de vânt.

Stratul vechi de zăpadă este compact și întărit, cu cruste subțiri în interior. Pe unele văi, unde sunt depozite mai mari de zăpadă, se pot declanșa avalanșe de dimensiuni mici prin alunecarea stratului depus în ultimele zile sau ruperea plăcilor de vânt, riscul fiind amplificat la supraîncărcări.

Și la altitudini mai mici de 1800 de metri, stratul de zăpadă a crescut și va continua să crească ușor, astfel încât pe văile unde vântul a creat acumulări mai importante de zăpadă, vor fi condiții pentru declanșarea unor avalanșe de mici și izolat medii dimensiuni, prin alunecarea zăpezii nou-depuse peste stratul vechi și compact, risc amplificat la supraîncărcări.

**Munţii Ceahlău:** **RISC 2 – MODERAT**

Stratul de zăpada va continua să crească și se va depune peste stratul vechi, compact, având o adeziune relativ scăzută față de acesta. Pe pantele suficient de înclinate sau pe văile adăpostite, unde sunt acumulări mai consistente, se pot declanșa curgeri sau avalanșe de mici dimensiuni, prin alunecarea zăpezii proapete depuse peste stratul vechi și întărit, sau prin ruperea și alunecarea unor plăci de vânt formate în apropierea crestelor, riscul fiind amplificat la supraîncărcări.

**Munţii Vlădeasa:** **RISC REDUS (1)**

A nins puţin în ultimele 24 ore, zăpada are grosimi reduse, fiind prezentă îndeosebi pe văi, unde a fost spulberată de vânt. În următorul interval va mai ninge slab. Pe pantele suficient de înclinate, din văile adăpostite, unde sunt acumulări mai consistente, se pot declanșa avalanșe de dimensiuni mici sau curgeri, datorită alunecării zăpezii proaspete depusă peste crustele de gheață de la baza stratului, riscul fiind amplificat la supraîncărcări.

**Notă:**

**RISC FOARTE MARE -** cod roşu (5) ■- Instabilitatea stratului de zăpadă este generalizată. Chiar şi pe pantele puţin abrupte se pot produce spontan numeroase avalanşe de mari, adesea chiar foarte mari dimensiuni.

**RISC MARE (4) –** cod roşu (4) ■ - stratul de zăpadă este puţin stabilizat pe majoritatea pantelor suficient de înclinate. Declanşarea avalanşelor este probabilă chiar şi printr-o slabă supraîncarcare, pe numeroase pante suficient de înclinate. În anumite situaţii sunt de aşteptat numeroase declanşări spontane de avalanşe de dimensiuni medii şi adesea chiar mari.

**RISC ÎNSEMNAT-** cod portocaliu (3) ■- pe numeroase pante suficient de înclinate, stratul de zăpadă este mediu sau putin stabilizat; declanşările sunt posibile chiar în condiţiile unei slabe supraîncărcări şi pe numeroase pante, mai ales pe cele descrise în buletin; în anumite situaţii sunt posibile unele declanşări spontane de avalanşe medii şi câteodată chiar avalanşe mari.

**RISC MODERAT -** cod galben (2) ■: pe anumite pante suficient de înclinate, stratul de zăpadă este mediu stabilizat; în rest este stabil. Declanşările de avalanşe sunt posibile mai ales din cauza supraîncărcării (cu schiori sau turişti) şi pe unele pante ce sunt descrise în buletin. Nu sunt aşteptate declanşările spontane de avalanşe de mare amploare.

**RISC REDUS -** cod verde **(1)** ■**:** stratul de zăpadă este în general stabilizat pe majoritatea pantelor; declanşarea avalanşei este posibilă doar în cazul unei supraîncărcări mari a stratului de zăpadă de pe pantele înclinate. Spontan se pot produce doar curgeri sau avalanşe de mici dimensiuni.

1. ***CALITATEA APELOR***
	1. **Pe fluviul Dunărea**

**ABA JIU-Craiova** revine cu informaţii suplimentare referitoare la poluarea accidentală observată în data de 25.01.2023, in jurul orelor 8:30, conducerea S.G.A. Mehedinti, a fost informată de catre d-nul Comisar Sef al GNM Mehedinti, de existenta unor irizatii de produs uleios, in zona C.H.E. Gogosu, jud. Mehedinti.

 **Pe suprafata fl. Dunarea in zona aval pod ce face legatura intre Balta Verde si Colonia Portile de Fier II nu se mai observa irizatii de produs uleios**.

 Personalul S.G.A. Mehedinti monitorizeaza in continuare suprafata de apa a bratului Gogosu.

* 1. **Pe râurile interioare**

Nu au fost semnalate evenimente deosebite.

* 1. **Pe Marea Neagră**

**A.B.A. Dobrogea-Litoral Constanţa** informează că **în data de 29.01.2023, s-a semnalat prezenţa unui delfin eşuat în zona costieră a Mării Negre, pe plaja din staţiunea Costinesti, in dreptul restaurantului Marea Neagra, judetul Constanta**. Au fost informate conform protocolului de colaborare INCDM Grigore Antipa şi ONG Mare Nostrum pentru identificare specie. A fost anunţată SGA Constanţa pentru a fi ridicat de pe plajă.

1. ***CALITATEA MEDIULUI***
2. **În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate în data de 26.01.2023, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon).

**Media zilnică de 50 µg/m3 pentru PM10** (pulberi în suspensie cu diametrul sub 10 microni) **nu a fost depășită la nici o staţie din teritoriu.**

Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională si europeană, cu valoarea limită zilnică de 50 µg/mc.

1. **În domeniul solului şi vegetaţiei:**

Nu au fost semnalate evenimente deosebite, iar la nivelul fondului forestier de stat nu s-au înregistrat incendii sau doborâturi de vânt.

**3. În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 26.01.2023 – 27.01.2023 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

**4.** **În municipiul Bucureşti şi judeţul Ilfov**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**5. Probleme de Alimentări cu apă:**

**Administrația Bazinală de Apă Prut-Bârlad: In județul Iași,** se menține Treapta III de restrictii:

 **Judetul Botosani:**

 - Se mentine situatia de restrictii in alimentarea cu apa pentru piscicultura la folosinta:

 \* S.C. Pirania S.R.L. Botosani - pepiniera piscicola Havarna, prin reducerea debitelor la sursa r. Baseu - ac. Cal Alb corespunzator treptei a III-a de restrictii.

 - Se mentine Planul de restrictii in alimentarea cu apa - treapta a III-a, pentru A.N.I.F. Filiala Teritoriala Moldova Nord-U.A Botosani-Sistemul de irigatii Movileni-Havarna, sursa ac. Cal Alb - r. Baseu.

 **Judetul Iasi:**

- Se mentine situatia de restrictii in alimentarea cu apa pentru piscicultura la folosintele:

 \* S.C. Noralex S.R.L. Iasi, S.C. Piscicola S.R.L. Iasi si S.C. CC & PES S.R.L. Iasi prin incetarea livrarii apei din sursa r. Miletin - ac.Halceni.

 \* SC ACVACOM SRL Iasi prin reducerea debitelor la sursa r. Gurguiata – ac.Plopi corespunzator treptei III de aplicare a restrictiilor.

 \* SC MIHPES SRL Iasi prin reducerea debitelor la sursa r. Valea Oii – ac.Sarca corespunzator treptei III de aplicare a restrictiilor.

 - Se mentine situatia de restrictii in alimentarea cu apa pentru piscicultura prin reducerea debitului la sursa r. Ezareni - ac. Ezareni,corespunzator treptei III, incepand cu data de 01.09.2022, pentru Statiunea de Cercetare Dezvoltare pentru Acvacultura si Ecologie Acvatica Horpaz.

 **Judetul Vaslui:**

 - Se mentin prevederile „Planului de restrictii si folosire a apei in perioade deficitare”, astfel:

 \* treapta III - pentru S.C. AQUAVAS S.A. VASLUI – Sucursala Vaslui din acumularea Solesti.

 \* treapta III - ANIF Filiala Teritoriala de Imbunatatiri Funciare Vaslui-Amenajare de irigatii Manjesti, sursa acumularea Manjesti.

**-A.B.A. Jiu** informează că începând cu data de 17.05.2022 a fost oprită alimentarea cu apă a Barajului Valea de Peşti din Priza Câmpu lui Neag (Buta, **jud. Hunedoara**), pentru efectuarea lucrărilor de înlocuire a conductei Buta-Baraj.

Direcția Comunicare